Title: Verkkokurssin kurssisuunnitelma
Course: Rakenna laadukas verkkokurssi_AOE > Section: Vuorovaikutus verkossa

Verkkokurssin kurssisuunnitelma on koko suunnitteluprosessin ydin. Mitä tarkemmin kuvailet opinto-osion ydinasiat, sisällöt sekä aktiviteetit ja tehtävät kirjallisesti, sitä helpompi sinun on rakentaa verkkokurssi valitsemallesi oppimisalustalle.

Verkkokurssin rakentaminen

Kuten olet tämän Rakenna laadukas verkkokurssin aikana huomannut, eroaa verkkokurssin suunnittelu perinteisen kurssin suunnittelusta monilta osin. Verkkokurssin suunnittelussa tulee ottaa huomioon sellaisia asioita, joihin emme suuremmin edes kiinnitä huomiota lähiopetuksessa opiskelijoiden kanssa.

Kasvokkain tapahtuvassa opetuksessa opiskelijoiden välille muodostuu luonnollisesti vuorovaikutusta ja opettajan on mahdollista selittää ja avata opetettavaa asiaa monin erin tavoin. Opiskelijoiden ja opettajan välille muodostuu myös sanatonta viestintää ilmeiden ja eleiden kautta.

Kasvokkain tapahtuvassa opetuksessa pystymme myös tauottamaan ja jaksoittamaan opetusta havainnoimalla opiskelijoiden käyttäytymistä liikehdintää.

Olet nyt päässyt suunnittelemaan verkkokurssisi pedagogisen käsikirjoituksen kokonaan. Tämän jälkeen suunnitteluprosessissa alkaa verkkokurssin yksityiskohtaisempi suunnittelu ja siihen paneudumme tämän oppitunnin aikana.

Verkkokurssin luomisen keskeiset huomiot

Verkkokurssin pedagogisen käsikirjoituksen jälkeen paneudumme verkkokurssin yksittäisen oppimiskokonaisuuden suunnitteluun. Suunnittelun alussa kiinnitä huomioita seuraaviin seikkoihin:

1. Tiivistä. Hattie & Yates (2014) mukaan ihminen pystyy keskittymään yhteen asiaan n. 15-20 minuuttia kerrallaan, jonka jälkeen ihminen tarvitsee uuden voimakkaan ärsykkeen. Opetusvideoissa jo 5 minuuttia on usein liian pitkä opiskelijan keskittymiselle. Opettajan tehtävänä onkin löytää opetettavasta aiheesta keskeisin sisältö ja tuottaa monikanavainen materiaali sen ympärille.
2. Kokoa osioiksi opetettava asia. Jotta verkkokurssin kokonaisuudesta ei tule liian sekava ja pitkä, kokoa materiaali pienemmiksi osioiksi verkkokurssille parhaalla tavalla esim. aihealuettain, viikottain, tutkinnon perusteiden mukaisesti tms.
3. Aktivoi. Kuten Lonka (2015) on todennut, muistaminen on aktiivista tekemistä, ei passiivista tallentamista. Jottas on aktiiivista tekemistä, tulee opiskelijoita aktivoida verkkokurssin aikana. Aktivointimentelminä voidaan käyttää erilaisia visailuja, videoiden aktivointia, keskusteluja kirjoitustehtäviä tms.
4. Vuorovaikutus. Opiskelijan tulee tuntea opinnot merkityksellisiksi, jotta hän jaksaa tehdä ne loppuun. Vuorovaikutuksen merkityksellisyys korostuu verkkokurssilla ja sille on luotava oma kanava.
5. Valmistele opiskelija alkavalle kurssille. Ennen opintojen alkamista, jos mahdollista, opiskelijoille voidaan laittaa motivaatiokirje, jonka avulla hän voi jo valmistautua kurssin aloitukseen. Opiskelijoille on myös mahdollista teettää ennakkokysely tai tehtävä, jonka perusteella opettaja saa tiedon opiskelijoiden ennakkotietämyksestä aiheeseen ja samalla sitouttaa opiskelijan verkkokurssille

Verkkokurssin tuottamisen prosessi

Verkkokurssin tuottamisen prosessi lähtee aina ensimmäisen verkkokurssin kohdalla liikkeelle pedagogisen käsikirjoituksen kirjoittamisella, jonka avulla pohditaan miksi viemme kurssin verkkoon, ketkä ovat opiskelijoita, miten opiskelijat oppivat ko.kurssillla jne. Tämä on vielä ylätason pohdintaa verkkokurssin tuottamisessa.

Kun tarve, kohderyhmä ja verkkokurssin toteutustapa on suunnittelu ja sparrattu yhdessä kollegoiden kanssa, on aika siirtyä suunnittelelmaan verkkokurssin totetuttamista kohta kohdalta.

Tämän suunnittelun avuksi olemme luoneet Aleksi Huhtasen (2019) Learning design toolkit -työpohjaan perustuen Omnian oman kurssirunkosuunnitelmapohjan. Tämän kurssirunkosuunnitelma pohjan avulla pystyt suunnittelemaan oman verkkokurssin kohta kohdalta.

Kurssirunkosuunnitelman lisäksi, olemme kirjoittaneet käyttöohjeet kurssirunkosuunnitelmapohjalle.

Pääset lataamaan molemmat dokumentit omalle koneellesi. Nämä dokumentit aukevat vain Omnian tunnuksilla.

Ohjeistus Kurssirunkosuunnitelma

Kurssirunkosuunnitelma

Opintojen aloitus ja opiskelijan aktivointi

Opintojen aloitus ja opiskelijan aktivointi osuudessa tarkoituksena on pohtia, miten opiskelijan mielenkiinto herätetään verkkokurssin kokonaisuutta varten.

Pohdi seuraavia asioita:

1. Miten lähestyt opiskelijoita ennen opintojen alkamista? Lähetätkö heille tervehdysviestin tai ennakkokyselyn, joka liittyy verkkokurssin suorittamiseen?

1. Teetätkö opiskelijoilla ennen opintojen aloittamista ennakkotehtävän tai tuleeko heidän tutustua johonkin materiaaliin ennen verkkokurssin aloitusta? Mistä opiskelijat löytävät nämä materiaalit?

1. Miten opiskelija asettaa itselleen tavoitteet verkkokurssia varten?

1. Miten järjestät opintojen aloituksen? Yhteinen tapaaminen, videoitu tervehdys tms?

1. Miten tuot esille verkkokurssilla käytetyt oppimisalustat ja/tai muut käytössä olevat työvälineet ja opastat niiden käytön?

1. Miten tuot esille jakson tavoitteet?

Vuorovaikutus, ohjaus ja palaute

Vuorovaikutus osiossa tarkoituksena on pohtia, miten opiskelija työstää opittavaa aihetta itsenäisesti ja/tai vuorovaikutuksessa muiden opiskelijoiden kanssa.

 Pohdi seuraavia asioita:

1. Millaisia yksilötehtävä verkkokurssilla on?

1. Miten ja mihin opiskelija palauttavat tehtävät?

1. Mikäli tehtävänä on laaja esseetyyppinen tehtävä, saako opiskelija valita aiheen, vai onko aihe kaikille sama?

1. Millaisia projektitehtäviä/ryhmätyötehtäviä verkkokurssilla on, vai onko?

1. Saako opiskelija valita itse ryhmänsä, vai muodostaako opettaja ryhmät?

1. Saako ryhmät valita aiheensa itse vai määritteleekö opettaja aiheet?

1. Millaisessa muodossa ja mihin ryhmä palauttaa tehtävän?

Ohjaus ja palaute kohdassa tarkoituksena on pohtia seuraavia asioita:

1. Miten opettaja on tavoitettavissa verkkokurssin aikana?

1. Miten opiskelijat saavat palautetta verkkokurssin aikana

Opintojen yhteenveto ja arviointi

Opintojen yhteenveto ja arviointi osuudessa tarkoituksena on pohtia, miten opitut aiheet vedetään yhteen ja miten opiskelija reflektoi oppimaansa ja miten verkkokurssin oppimistavoitteet arvioidaan

Pohdi ainakin seuraavia asioita:

1. Vedetäänkö opittava asia yhteen aina moduulin lopussa vai kerrataanko kaikki asiat verkkokurssin lopussa?

1. Reflektoiko opiskelija oppimaansa aina yksittäisen osion lopussa vai verkkokurssin päättymisvaiheessa

1. Miten verkkokurssi arvioidaan, vai arvioidaanko verkkokurssia ollenkaan?

1. Numeraalisesti

1. hyväkstytty/hylätty,

1. sanallisen palautteen avulla?

1. jonkin muu tapa, mikä?

Verkkokurssin yhtenäinen rakenne

Omnian verkkokurssien laatukriteereissä määritellään, että verkkokursseilla on yhtenäinen rakenne. Verkkokursseilta löytyvät opinnot aloittava ”Aloita opinnot tästä” -laatikko ja opinnot päättävä ”Päätä opinnot tässä” -laatikko.

Pohdi tässä kohdin, että mitä sisältöä ko. laatikot sisältävät juuri sinun verkkokurssillasi.

Oppimiskokonaisuuden perusteet ja mielenkiinnon suuntaaminen

Oppimiskokonaisuuden perusteet ja mielenkiinnon suuntaaminen osiossa pohditaan jokainen verkkokurssin osio yksityiskohtaisesti. Millaista materiaalia tuotetaan opiskelijan oppimisen tueksi ja millaisilla aktiviteeteillä ja tehtävillä tuetaan oppimisprosessia.

Pohdi seuraavia asioita:

1. Mitkä ovat tämän osion ydinasiat? Kuvaile ne 30 sekunnissa oppijalle

1. Millaista materiaalia tuotat tämän osion sisällä oppimisen tueksi?

1. Millaisia aktiviteetteja ja/tai tehtäviä tuotat oppimisprosessin tueksi?

Lähteet

Hattie, John & Yates, Gregory C (2014). Visible Learning and the Science of how we Learn. London: Routledge.

Huhtanen, Aleksi (2019): Verkko-oppimisen muotoilukirja. Käytännön työkaluja laadukkaan verkko-oppimisen muotoiluun

Lonka, Kirsti (2015). Oivaltava oppiminen. Helsinki: Otava.