Title: Tekijänoikeudet ja CC-lisenssit
Course: Rakenna laadukas verkkokurssi_AOE

Tässä osiossa kerrotaan tekijänoikeuksista verkko-opetuksessa ja Creative Commons -lisensoidun aineiston hyödyntämisestä.

Opetustyössä tekijänoikeuksien käytännön kysymykset liittyvät usein siihen, saako tiettyä aineistoa käyttää opetuksessa. On hyvä huomata, että merkitystä on sillä, esittääkö opettaja materiaalia luokalle vai tutustuvatko opiskelijat siihen omatoimisesti. Tämä pätee niin lähi-, etä- kuin verkko-opetukseenkin. Usein rajoitukset koskevat erityisesti teoksen esittämistä (esimerkiksi YouTube-videon katsominen yhdessä luokassa tai verkkokokouksessa), mutta eivät samassa laajuudessa saman teoksen liittämistä oppimateriaaliin itsenäisesti katsottavaksi (esimerkiksi Moodleen upotettu YouTube-video). Jos olet epävarma siitä, voitko esittää teoksen opiskelijoille, suosittelemme jakamaan teoksen opiskelijoille itsenäisesti opiskeltavaksi. Etäopetuksessa tämä on yleensä myös teknisesti toimivampi ratkaisu.

Creative Commons -lisenssi on yksi tapa, jolla teoksen tekijänoikeuden haltija voi antaa muille luvan käyttää teosta. Creativecommons.org -sivuston mukaan internetissä on julkaistu jo noin kaksi miljardia CC-lisensoitua teosta. Opetuksessa kannattaakin hyödyntää ensisijaisesti CC-lisenssillä tai muulla vastaavalla lisenssillä julkaistuja teoksia (kuvia, videoita, ääntä jne.). Esimerkiksi pixabay.com -sivustolla on käytössä oma lisenssi (kuvakaappaus alla), jonka turvin kuvia voi hyvin laajasti hyödyntää. Alain Audet’n sivustolla julkaisemaa kuvaa voisi muokata ja sitä voisi hyödyntää myös kaupallisesti. Vaikka teoksen yhteydessä todetaan, ettei nimeämistä sivuston lisenssin mukaisesti edellytetä, tulee teoksen tekijän nimi lähtökohtaisesti mainita (ks. tekijänoikeuslaki, https://www.finlex.fi/fi/laki/ajantasa/1961/19610404).

Kuvakaappaus sivulta https://pixabay.com/fi/photos/talvinen-maisema-auringonlasku-2995987/, haettu 20.12.2021. Kuvan julkaissut Alain Audet, Pixabay License.

Creative Commons -lisensoidun aineiston osalta on hyvä huomata, että on olemassa erilaisia käyttöehtoja (kuvakaappaus alla). Alla on kuva niin sanotusta CC BY NC ND -lisenssistä, jolla julkaistua teosta saa hyödyntää, mutta tekijä on mainittava, teokseen ei saa tehdä mitään muutoksia eikä sitä saa käyttää kaupallisessa tarkoituksessa. Lisätietoa lisensseistä löytyy esimerkiksi creativecommons.fi -sivustolta.

Kuvakaappaus sivulta https://creativecommons.org/choose/?lang=fi, haettu 20.12.2021.

Seuraavia periaatteita noudattamalla pääset pitkälle tekijänoikeuksien noudattamisessa:

1. Käytä ensisijaisesti Creative Commons -lisensoituja tai muulla vastaavalla lisenssillä julkaistuja teoksia

2. Kerro aina teoksen tekijän nimi, nimimerkki tai vastaava sekä lähde, josta teos on haettu

3. Julkaise oppimateriaalisi suljetussa oppimisympäristössä (esimerkiksi Moodle- tai Teams-työtila, johon pääsy on rajoitettu)

4. Jaa teos opiskelijoille mieluummin linkkinä, jos et ole varma, voitko upottaa sen opetusmateriaaliisi.

Seuraavassa videossa Kusti kertoo lisää Creative Commons -lisensoidun aineiston hyödyntämisestä opetuksessa.

Videon jälkeen on tietovisa, jossa pääset arvioimaan ja kehittämään tietämystäsi verkko-opetuksen kannalta keskeisissä tekijänoikeuskysymyksissä.

Tämän jälkeen vuorossa on pedagogisen käsikirjoituksen täydentäminen.

Viimeisenä tehtävänä on oman oppimisesi arvioiminen Padletissa.

Osion lopusta löydät lähteitä, joiden avulla voit perehtyä tekijänoikeusasioihin syvällisemmin.

Jos haluat perehtyä aiheeseen syvemmin, lisämateriaaleja löydät alla olevien linkkien takaa